CELEX: 
Language: bg
Date: 2019-03-13 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА относно критериите, на които да отговарят професионалните оператори, за да съответстват на условията на член 89, параграф 1, буква а) от Регламент (ЕС) 2016/2031 на Европейския парламент и на Съвета, и процедурите за гарантиране на спазването на тези критерии

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               В съответствие с член 79, параграф 1, буква а) от Регламент (ЕС) 2016/2031 при движението на определени растения, растителни продукти и други обекти в рамките на територията на Съюза е необходим растителен паспорт. Растителният паспорт удостоверява спазването на всички изисквания, изложени в членове 85 и 86 от посочения регламент по отношение на съответното растение, растителен продукт или друг обект, както и че те са свободни от карантинни вредители от значение за Съюза и съответстват на мерките срещу регулираните от Съюза некарантинни вредители. Следователно паспортът гарантира, че растенията не представляват фитосанитарен риск за Съюза. Затова, поради техническото и научно естество на въпроса, издаването на растителни паспорти е позволено единствено на получили разрешение оператори под надзора на компетентните органи. 
            
            
               С член 89, параграф 1 буква а) от Регламент (ЕС) 2016/2031 се предвиждат разпоредби за разрешението на професионалните оператори да издават растителни паспорти и условията, на които тези оператори трябва да отговарят. Те разполагат с познанията, необходими за извършването на посочените в член 87 от същия регламент прегледи, относно карантинните вредители от значение за Съюза, мерките, приети съгласно член 30, параграф 1, карантинните вредители по отношение на определена защитена зона и регулираните от Съюза некарантинни вредители, както и относно признаците, симптомите и средствата за предотвратяване на наличието и разпространението на тези вредители.
            
            
               Поради това, с цел да се гарантира, че професионалните оператори отговарят на тези условия, член 89, параграф 2 предоставя на Комисията правомощието да допълва Регламент (ЕС) 2016/2031 чрез определяне на критериите, на които да отговарят операторите, за да съответстват на условията, посочени в член 89, параграф 1, буква а), както и процедурите за гарантиране на спазването на тези критерии.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               На 24 януари 2018 г., 5 септември 2018 г. и на 22 януари 2019 г. Комисията се консултира с експертната група по здравето на растенията.
            
            
               Между 28 ноември и 26 декември 2018 г. чрез портала за по-добро законотворчество бе проведена консултация с обществеността във връзка с настоящия проект на делегиран акт. Получени бяха 4 отзива, които са обществено достъпни.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Делегираният акт предвижда критериите, на които да отговарят професионалните оператори, за да им бъде разрешено да издават растителни паспорти, както и процедурите за гарантиране на спазването на тези критерии съобразно член 89, параграф 2 от Регламент (ЕС) 2016/2031.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 13.3.2019 година
            
            
               относно критериите, на които да отговарят професионалните оператори, за да съответстват на условията на член 89, параграф 1, буква а) от Регламент (ЕС) 2016/2031 на Европейския парламент и на Съвета, и процедурите за гарантиране на спазването на тези критерии
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (EС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (EС) № 228/2013, (EС) № 652/2014 и (EС) № 1143/2014 на Европейския парламент и на Съвета и за отмяна на директиви 69/464/EИО, 74/647/EИО, 93/85/EИО, 98/57/EО, 2000/29/EО, 2006/91/EО и 2007/33/EО на Съвета
                  1
               , и по-специално член 89, параграф 2 от него,
            
            
               като има предвид, че:
            
            
               (1)В Регламент (ЕС) 2016/2031 се предвижда, че при движението на определени растения, растителни продукти и други обекти в рамките на територията на Съюза и към или в рамките на дадена защитена зона следва да се издава растителен паспорт.
            
            
               (2)За да се гарантира, че информацията, съдържаща се в растителния паспорт, както и прегледите, необходими за издаването му, се основават на доказани научни и технически експертни познания, растителните паспорти може да бъдат издавани единствено от получили разрешение оператори под надзора на компетентните органи.
            
         
         
            
               (3)Следва да бъдат установени определени критерии, за да се гарантира, че професионалните оператори притежават необходимите познания за правилата, свързани с вредителите, които биха могли да засегнат определени растения, растителни продукти и други обекти, и мерките за предотвратяване на наличието и разпространението на тези вредители. 
            
            
               (4)За да е сигурно, че са изпълнени всички критерии, посочени в член 89, параграф 2 от Регламент (ЕС) 2016/2031, е нужна процедура с цел всички получили разрешение оператори да бъдат наясно с информацията, необходима за издаването на растителните паспорти. Поради това компетентните органи следва да предоставят техническо ръководство, съдържащо сведения за биологичните особености на вредителите и на съответните вектори и за съответните биологични особености на растенията, растителните продукти и другите обекти в качеството им на техни гостоприемници, както и за извършването на прегледите, предотвратяването на наличието и разпространението на съответните вредители и изготвянето на план. 
            
            
               (5)С цел да се предостави на компетентните органи и професионалните оператори необходимото време да се подготвят за изпълнението на гореизложените разпоредби, настоящият регламент следва да влезе в сила на 14 декември 2020 г.
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
               Критерии, на които да отговарят професионалните оператори, получили разрешение да издават растителни паспорти 
            
            
               Професионалните оператори отговарят на долуизброените критериите, за да могат да получат разрешение да издават растителни паспорти:
            
            
               а)доказали са пред компетентния орган необходимите познания относно приложимите правила, свързани с извършваните в съответствие с член 87 от Регламент (ЕС) 2016/2031 прегледи за карантинни вредители от значение за Съюза, вредители, за които се прилагат мерки, приети съгласно член 30, параграф 1 от Регламент (ЕС) 2016/2031, карантинни вредители по отношение на определена защитена зона и регулирани от Съюза некарантинни вредители, които биха могли да засегнат съответните растения, растителни продукти и други обекти;
            
            
               б)доказали са пред компетентния орган необходимите познания за най-добрите практики, мерките и други действия, изисквани за предотвратяване на наличието и разпространението на вредителите, посочени в буква а);
            
            
               в)разполагат с ефективен план, който да бъде следван при подозирано или констатирано наличие на вредителите, посочени в буква а), които засягат или биха могли да засегнат растенията, растителните продукти или други обекти;
            
            
               г)доказали са пред компетентния орган необходимите познания и компетентност за извършване на прегледи на съответните растения, растителни продукти или други обекти за съответните вредители, както и за предприемане на мерките, посочени в буква б); 
            
            
               д)доказали са пред компетентния орган, че притежават или имат достъп до оборудването и съоръженията, нужни за извършване на необходимите прегледи на растенията, растителните продукти или други обекти, както и капацитет да предприемат мерките, посочени в буква б).
            
            
               е)посочили са лице за контакт, отговорно за връзка с компетентния орган по въпроси, свързани с разпоредбите на настоящия регламент, и са предоставили координатите му на този орган. 
            
            
               Член 2
               Процедура, гарантираща, че професионалните оператори отговарят на критериите
            
            
               1.Компетентният орган осигурява на професионалните оператори достъп до техническо ръководство с критериите, които да бъдат изпълнени при прегледите, свързани с издаването на растителни паспорти. 
            
            
               Техническото ръководство е достъпно на официалния уебсайт на всеки компетентен орган и съдържа следните елементи:
            
            
               а)информация относно биологичните особености на вредителите и на съответните вектори и съответните биологични особености на гостоприемниците;
            
            
               б)информация относно признаците за наличие на вредители и симптомите на нападение от съответните вредители при растенията, растителните продукти или други обекти, реда на извършване на визуални проверки, на вземане на проби и изпитвания;
            
            
               в)информация относно най-добрите практики, мерките и други действия, които да бъдат предприети за предотвратяване на наличието и разпространението на вредителите, посочени в член 1, буква а);
            
            
               г)информация относно създаването и съдържанието на плана, посочен в член 1, буква в).
            
            
               2.Компетентните органи предприемат всички подходящи мерки, за да се уверят, че професионалните оператори отговарят на всички критерии, посочени в параграф 1. 
            
         
         
            
               Член 3
               Влизане в сила и дата на прилагане
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент се прилага от 14 декември 2020 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 13.3.2019 година.
            
            
               
                     За Комисията
               
               
                     Председател
                     Jean-Claude JUNCKER
               
               
            
         
         
            
                  
                     (1)
                  
                        ОВ L 317, 23.11.2016 г., стр. 4.